מייקל בלומברג

מייקל רובנס "מייק" בלומברג (באנגלית: Michael Rubens Bloomberg; נולד ב-14 בפברואר 1942) הוא פוליטיקאי ומיליארדר יהודי-אמריקאי, אשר כיהן במשך 12 שנים (2002–2013) כראש עיריית ניו יורק. הונו מוערך בכ-96 מיליארד דולר נכון לאוקטובר 2023. החל מפברואר 2014 מכהן כשליח האו"ם לשינוי אקלים.

קורות חיים 
בלומברג נולד בבריגטון, בוסטון, מסצ'וסטס, לוויליאם הנרי בלומברג, בן למהגרים יהודים מפולין, שעבד כרואה חשבון במחלבה, ולשרלוט (לבית רובינס) בת למהגרים יהודים מליטא. בתחילה גרו הוריו בשכונת אלסטון, כאשר היה בן שנתיים עברו הוריו להתגורר בשכונה סמוכה בשם ברוקליין לשנתיים נוספות, ומשם עברו למדפורד עד שסיים את לימודיו במכללה. 

בילדותו השתתף בלומברג בפעילות תנועת הצופים ובגיל 12 זכה לדרגה הגבוהה ביותר בתנועה. לאחר סיום בית ספר יסודי המשיך לתיכון מדפורד.

הוא היה שותף בכיר בחברת הברוקרים "האחים סלומון" ועשה את הונו במכירת מסופי מידע פיננסי לחברות הסוחרות בוול סטריט. פעילות זו התבצעה במסגרת חברת בלומברג שהקים ונקראת על שמו. כיום זוהי חברת החדשות והמידע הפיננסי השנייה בגודלה בעולם. בלומברג מחזיק בבעלות כ-88% מהחברה והוא אחד מעשירי תבל עם הון המוערך ב-55.5 מיליארד דולר.

בלומברג בוגר תואר ראשון בהנדסת חשמל מאוניברסיטת ג'ונס הופקינס בשנת 1964 ומוסמך במנהל עסקים מאוניברסיטת הרווארד ב-1966. הוא תרם כ-100 מיליון דולר לג'ונס הופקינס וגם היה יו"ר חבר המנהלים של האוניברסיטה. בשנת 1997 פרסם מייקל בלומברג אוטוביוגרפיה תחת הכותרת "Bloomberg by Bloomberg".

בלומברג היה חבר המפלגה הדמוקרטית ברוב שנותיו. בשנת 2001 התמודד מטעם המפלגה הרפובליקנית והחליף את רודולף ג'וליאני בראשות עיריית ניו יורק. הוא נבחר לתקופת כהונה שנייה בשנת 2005. ביוני 2007 פרש מהמפלגה הרפובליקנית והפך לעצמאי פוליטית. בנובמבר 2009 נבחר לתקופת כהונה שלישית בראשות העיר.

במהלך מבצע עופרת יצוקה, בינואר 2009, הגיע לביקור הזדהות ותמיכה בעם ישראל ויישובי עוטף עזה, והביע תמיכה מלאה בזכותה של ישראל להגן על עצמה.

ב-2007 נבחר לאקדמיה האמריקאית לאמנויות ולמדעים. ב-2009 זכה בפרס לסקר לרפואה, בתחום השירות הציבורי, על התחשבות במדע בתהליכי קבלת ההחלטות, הצבת סטנדרטים בטיפול בבריאות הציבור ופועלו להפחתת השימוש בטבק בניו יורק.

בלומברג תרם מכיסו הפרטי מיליוני דולרים למטרות יהודיות בארצות הברית וגם בישראל, בה הוא מבקר תכופות. הוא העניק 50 מיליון דולר לטובת בניית תחנת מגן דוד אדום בירושלים, שנחנכה ב-23 באוקטובר 2011 באירוע בהשתתפותו. תרומותיו לאוניברסיטת ג'ונס הופקינס מגיעות למיליארד דולר. בנובמבר 2013 פורסם כי בלומברג הוא הזוכה הראשון בפרס בראשית בסך מיליון דולר. בלומברג הודיע כי סכום הזכייה ייתרם על ידו למטרות שונות.

בסוף שנת 2013, כאשר סיים את כהונתו כראש עיריית ניו יורק, פורסמה הערכה שבמהלך כהונתו הוציא כ-650 מיליון דולר על מימון פעילותו בה. הוא ויתר על שכרו במהלך כהונתו, והסתפק בשכר של דולר אחד בשנה.

ב-2019 הודיע על חזרתו למפלגה הדמוקרטית ובנובמבר 2019 הגיש את מועמדותו באלבמה לקראת הבחירות המקדימות במפלגה הדמוקרטית. ב-4 בדצמבר 2019 הודיע כי יתמודד במערכת הבחירות לנשיאות ארצות הברית 2020, מול דונלד טראמפ. במהלך פברואר 2020 פרש מהמירוץ, לאחר הפסדים שנחל למועמד המוביל ג'ו ביידן.

חיים אישיים 
בלומברג גרוש ואב לשתיים. בתו, ג'ורג'ינה בלומברג, היא רוכבת סוסים מקצועית. הוא דובר אנגלית וספרדית. למד עברית בילדותו, אך אינו שולט בשפה.

לקריאה נוספת
 איילת כרמל, תיק אישי: 40 טייקונים בינלאומיים, ידיעות אחרונות - ספרי חמד - גלובס, 2006. עמ' 59–62.

קישורים חיצוניים

הערות שוליים

אמריקאים ממוצא רוסי-יהודי
אנשי עסקים יהודים אמריקאים
בוגרי אוניברסיטת ג'ונס הופקינס
בוסטון: אישים
זוכי פרס בראשית
זוכי פרס טוני לשם כבוד
יהודים שהופיעו ברשימת טיים 100
אמריקאים שהופיעו ברשימת טיים 100
יהודים חברי האקדמיה האמריקאית לאמנויות ולמדעים
חברי המפלגה הדמוקרטית (ארצות הברית)
חברי המפלגה הרפובליקנית (ארצות הברית)
יהודים ראשי עיריות בארצות הברית
מהנדסי חשמל אמריקאים
מהנדסי חשמל יהודים
מייסדי סוכנויות ידיעות
מיליארדרים יהודים אמריקאים
נדבנים יהודים אמריקאים
תורמי התחייבות הנתינה
פוליטיקאים עצמאים בארצות הברית
ראשי עיריית ניו יורק
חברי ועד השלישייה
אמריקאים שנולדו ב-1942
בוגרי בית הספר לעסקים של הרווארד
זוכי פרס השירות הציבורי של לסקר-בלומברג